  Анжелика Тихонова корреспондент «Демография» йӧскалык ӵектос улсын Удмуртиын студентъёслэн 37 семьязы ар кутсконысен 100 сюрс манетъем коньдонэн юрттэт басьтӥз ини. 2019-тӥ арын элькун коньдэтын та тыронъёслы 7 миллион манет чакламын. Со сярысь Удмуртиысь печатья но ивортодэт вӧлмытонъя агентстволэн пресс-службаез ивортэ. Юрттэт басьтэмъёс пӧлын - Ижкарысь техникая кун университетын дышетскись егит кузпалъёс Алиса Белкова но Дмитрий Волков. Туэ оштолэзе соослэн пизы вордскиз.  Басьтэм коньдонлэсь ог люкетсэ нылпимы вордӥськемен валче кулэяськонъёслы быдтӥм, нош мукет люкетсэ квартира басьтыны нырысетӥ тыриськонлы кельтӥм йӧскалык ӵектосъя коньдон басьтэм кузпалъёс   Егитъёслэн кылъёссыя, та юрттэт сярысь соос нылпи вордӥськыку тыронъёс сярысь интернетысь ивор утчакузы тодӥзы.  Азьланяз егит анай-атайёс магистратурае дышетскыны пырыны медо. Академ отпуск басьтонтэм вылысь нылпизэс ог-огзэс вошъяса возьманы чаклало.  Коньдонэн юрттэт басьтыны быгато 2019-тӥ арын нырысетӥ нылпизы вордӥськем студент семьяос, кудъёсызлэн одӥг адямилы чаклам табышсы Удмуртиын юнматэм толэзьлы тырмымон коньдонлэн кык полэс быдӟалаезлэсь ӧжытгес луэ (туэ 9-тӥ инвожоозь 17 сюрс 950 манетлэсь ӧжытгес но 9-тӥ инвожоысен 19 сюрс 298 манетлэсь ӧжытгес). Студент семьяен Удмуртиын улӥсь но элькунысьтымы вылӥ яке шоръёзо ӧнер дышетсконниын очной амалэн дышетскись кузпалъёс яке одӥгназ нылпи будэтӥсь анай яке атай лыдъясько Тодэ вайытом, азьвылгес Удмуртиысь студентъёслэн семьяоссылы нырысетӥ нылпизы вордскем понна тыриськонъёслы «Демография» йӧскалык ӵектос улсын, 2019-2024 аръёсы, 20 миллион манет пала висъялозы шуыса ивортӥзы вал. Тегъёс: Мерлык Ижкар нылпиос Удмуртия студентъёс коньдон Атайёслэнкенешсы  